আইআইটি খড়গপুরে নতুন অধ্যায়, সাম্মানিক অধ্যাপক পদে প্রাক্তন প্রধান বিচারপতি সঞ্জীব খন্না

খড়গপুর: দেশের আইন শিক্ষার ক্ষেত্রে এক গুরুত্বপূর্ণ পদক্ষেপ করল আইআইটি খড়গপুর (IIT Kharagur)। প্রতিষ্ঠানের রাজীব গান্ধী স্কুল অফ ইন্টেলেকচুয়াল প্রপার্টি ল’-এর সাম্মানিক বিশিষ্ট অধ্যাপক (Honorary Distinguished Professor) হিসেবে যোগ দিলেন ভারতের প্রাক্তন প্রধান বিচারপতি সঞ্জীব খন্না। শিক্ষামহলের মতে, এই নিয়োগ আইন শিক্ষা ও গবেষণার ক্ষেত্রে নতুন দিগন্ত খুলে দিতে পারে।

আইন ও বিচারব্যবস্থার জগতে সঞ্জীব খন্না এক সুপরিচিত নাম। সুপ্রিম কোর্টের প্রধান বিচারপতি হিসেবে দায়িত্ব পালনের পাশাপাশি সংবিধান, বাণিজ্যিক আইন, কর আইন এবং প্রশাসনিক বিষয়ে তাঁর একাধিক গুরুত্বপূর্ণ রায় দেশের বিচারব্যবস্থায় বিশেষ গুরুত্ব বহন করে। সেই অভিজ্ঞতাকেই এবার শিক্ষাক্ষেত্রে কাজে লাগানোর সুযোগ পাচ্ছে আইআইটি খড়গপুর।

আরও পড়ুন: পৃথিবীর ‘দ্বিতীয় উপগ্রহে’ চিনের নজর! Kamo’oalewa-য় নামছে Tianwen-2, কী মিলবে এই অভিযানে?

প্রতিষ্ঠানের কর্তৃপক্ষের মতে, বিচারপতি খন্নার উপস্থিতি আইন বিভাগের পড়ুয়া, গবেষক এবং ভবিষ্যৎ নীতি-নির্ধারকদের জন্য বিশেষ অনুপ্রেরণার উৎস হবে। তাঁর বাস্তব অভিজ্ঞতা এবং বিচারবোধ শিক্ষার্থীদের আইনের তাত্ত্বিক ও ব্যবহারিক দিক সম্পর্কে আরও গভীর ধারণা গড়ে তুলতে সাহায্য করবে।

আইআইটি খড়গপুর দীর্ঘদিন ধরেই প্রযুক্তি শিক্ষার পাশাপাশি আইন, সমাজবিজ্ঞান এবং জননীতি বিষয়ে উৎকর্ষ বজায় রাখার চেষ্টা করছে। সেই লক্ষ্যেই রাজীব গান্ধী স্কুল অফ ইন্টেলেকচুয়াল প্রপার্টি ল’ প্রতিষ্ঠা করা হয়েছিল। প্রাক্তন প্রধান বিচারপতির মতো একজন বিশিষ্ট ব্যক্তিত্বের যোগদান সেই উদ্যোগকে আরও শক্তিশালী করবে বলেই মনে করা হচ্ছে।

বিশেষজ্ঞদের মতে, বিশ্বমানের আইনজীবী, গবেষক ও নীতি-নির্ধারক তৈরি করতে এই ধরনের উদ্যোগ অত্যন্ত গুরুত্বপূর্ণ। একই সঙ্গে সমকালীন আইন, প্রযুক্তি, মেধাস্বত্ব ও সুশাসন সংক্রান্ত চ্যালেঞ্জ মোকাবিলায় শিক্ষার্থীদের প্রস্তুত করতেও তা বড় ভূমিকা নেবে।